जम्मू दै चढ़दै पासै लगभग 35-40 मील सरूईसर ते मानसर दो झीलां निक्के-निक्के टिब्बे बश्कार घिरी दियां, जेड़ा रमनीक दृश्य पेश करदियां न ते दिक्खने ने ताल्लुक रखदियां न। इंदे सामने नजर पाओ तां घने चीड़ें दे जंगलें ने भरभूर ‘कढाई धार’ लबदी ऐ-ए झज्झर कोटली थमां शुरू होइयै बसोह्ली पासै गी बधदी जंदी ऐ। बबोर दे पुराने मंदर, इस्सै धारा दे पैरें दी बादी च पौंदे न। ए लम्मी-चौड़ी बादी मझालता रामकोट, छलै, भड्डू-बलोर दी सर-सबज़ धरती इक निक्की कश्मीर-जन सेई हुंदी ऐ। इस कढाई धार दे जंगलें च सर्दी दे दिनें जिल्लै उच्ची थाह्रें पर बर्फ पेई जंदी ऐ तां गद्दी-बक्करबाल अपना माल-भेड्ड बक्करी लेइयै इस इलाके च आई जंदे न। चीड़ें दे जंगलें च खरदला (Resin) काफी मिकदार च निकलदा ऐ जिस दी काफी आमदन ऐ। लोकें गी काफी रोजगार मिलदा ए। इस धारा दे इक पासै रामकोट ते परलै पासै रामनगर ऐ। पुराने जमानै च रामनगर च बंदराले दा राज हा ते रामकोट च मनकोटियें दी उंदे हद्दें परा लड़ाई-झगड़े रौह्दे हे इस्सै बारै लोक-गीत ए सामनां बं’ज ब’दरालें दा बन्ना-मारे मनकोटिये ते रोंदियां रन्नां। देआं माऊ बौंगड़ औं तरड़ पुट्टी खन्ना। उस आपाराजी च जबान गबरूयें गी भरती करियै लेई जंदे हे। कुसै गबरू ने लड़ाई लेई भरती होने थमां तरड़ पुट्टी खाइयै गुजारा करने गी तरजीह् दित्ती ही। इस वादी च दिक्खने पर पुराने खंडहर बसोह्ली दी मूर्ती कला, बलौरे दा मंदर, बबोर दे मंदर इस गल्ला दी गोआई दिदे न जे ए धरती किन्नी समरिद्ध ही।